Regionsudvalgets udtalelse om "Kommissionens meddelelse - Skabelse af et Europa med plads til alle"

(2000/C 317/15)

REGIONSUDVALGET har -

under henvisning til Kommissionens meddelelse "Skabelse af et Europa med plads til alle" (KOM(2000) 79 endelig udg.),

under henvisning til præsidiets beslutning af 2. juni 1999 om i henhold til EF-traktatens artikel 265, stk. 5, at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til forslag til Regionsudvalgets udtalelse (CdR 84/2000 rev. 1), som blev vedtaget af Underudvalg 5 den 18. april 2000 med Joan Hanham (UK/PPE) som ordfører,

og ud fra følgende betragtninger:

Kommissionens meddelelse vil blive forelagt på det ekstraordinære Europæiske Råd i Lissabon;

meddelelsen er en ud af tre meddelelser om henholdsvis inddragelse, samfundstendenser og beskæftigelse, som sætter de kommende aktioner med henblik på den fælles målsætning gående ud på at forbedre EU's konkurrenceevne og samhørighed i relief -

på den 34. plenarforsamling den 14.-15. juni 2000 (mødet den 14. juni) vedtaget følgende udtalelse.

Regionsudvalget

1. glæder sig over meddelelsen og det foreslåede initiativ, som har til formål at fremme udviklingen af økonomier og samfund, der i højere grad inddrager alle, og som er et svar på de stærke forventninger, der er udtrykt af Europa-Parlamentet, ngo'er, arbejdsmarkedets parter samt lokale og regionale myndigheder;

2. tilslutter sig Kommissionens vigtige erkendelse i meddelelsen, at bekæmpelse af social udstødelse først og fremmest er medlemsstaternes samt deres nationale, regionale og lokale myndigheders ansvar;

3. understreger den nøglerolle, de lokale og regionale myndighedsniveauer spiller i gennemførelsen af politikker, der er udformet med henblik på at nå disse mål i deres egenskab som:

- ledere af de regionale og lokale samfund og nøgleaktører i lokale genopretningspartnerskaber, som består af lokale offentlige organer og instanser, der beskæftiger sig med sundhed og kriminalitet, samt medborgergrupper og frivillige foreninger,

- udbydere og formidlere af tjenesteydelser til samtlige personer i lokalsamfundet,

- katalysatorer for den økonomiske aktivitet og beskæftigelsen,

- arbejdsgivere,

- formidlere af lokal information og forskning;

4. er enig i, at social udstødelse er et multidimensionalt fænomen (afsnit 2.2), som går hinsides emner som ledighed og adgang til arbejdsmarkedet og også omfatter uddannelse (herunder informationsteknologianalfabetisme), sundhed, miljø, bolig, kultur, adgang til rettigheder og familieydelser. Disse er alle områder, hvor lokale og regionale myndigheder arbejder aktivt ofte i partnerskab med andre offentlige organer og instanser samt medborgergrupper og frivillige foreninger;

5. er enig i, at målet med en politik for social inddragelse bør være lige muligheder for alle (afsnit 2.2), men understreger ikke desto mindre, at formålet bør være lige adgang til kvalitetstjenester;

6. glæder sig over målsætningen gående ud på at give alle adgang til videnssamfundet og understreger, at de lokale og regionale myndigheder har en rolle at spille både med henblik på at gøre disse tjenester tilgængelige for samtlige borgere i samfundet samt at anlægge et helhedsorienteretsyn på tjenesteydelserne i deres område ved at anvende informations- og kommunikationsteknologi til at kommunikere og handle mere effektivt med borgerne, lette deres deltagelse i fritids- og kulturaktiviteter, fremme aktivt medborgerskab og sikre, at borgerne er i stand til at deltage i de demokratiske processer;

7. glæder sig over meddelelsens erkendelse af, at udfordringen både består i at sørge for bedre bistand til de socialt udstødte eller dem, der befinder sig i risiko for udstødelse, samt aktivt gøre noget ved de strukturelle barrierer, der er for social inddragelse, og derved reducere forekomsten af social udstødelse;

8. hilser det velkomment, at der er i meddelelsen og i konklusionerne af topmødet i Lissabon lægges vægt på, at fremme af indsatsen for integration på arbejdsmarkedet indbygges i medlemsstaternes beskæftigelses-, undervisnings- og erhvervsuddannelses-, sundheds- og boligpolitikker;

9. støtter begrebet om, at alle myndighedsniveauer (dvs. på lokalt, nationalt og EU-plan) præparerer politikkerne på et tidligt udviklingsstadium med henblik på deres effekt på fattigdom/social udstødelse;

10. finder de fire brede målsætninger foreslået af Kommissionen relevante. Der er tale om:

- at styrke den pro-aktive tilgang til social inddragelse, herunder navnlig at mainstreame social inddragelse inden for rammerne af EU-politikkerne,

- at udvikle fælles indikatorer for social udstødelse såvel som for social inddragelse med henblik på at kunne analysere og overvåge tendenser og politikker,

- at sørge for adgang for alle til videnssamfundet,

- at fremme vækst og drage fordel af den økonomiske vækst, der forventes at indfinde sig i det næste tiår,

og støtter følgende punkter i relation til ovenstående målsætninger:

- det er nyttigt at udvikle nationale, lokale og regionale indikatorer for at gøre det muligt at foretage sammenligninger i hele EU af både nationale, lokale og regionale data,

- det er vigtigt at sikre, at der udvikles færdigheder på alle niveauer med henblik på at anvende og fortolke fælles indikatorer,

- det er vigtigt at sikre, at den økonomiske vækst støttes af principper for bæredygtig udvikling, hvorved miljømæssige og sociale overvejelser kan tilgodeses;

11. understreger, at følgende faktorer vil lette udviklingen af sammenlignelige indikatorer for medlemsstaterne:

- formidling af oplysninger mellem alle myndighedsniveauer (lokalt, regionalt, nationalt og EU-niveau),

- udvikling af tværgående indikatorer,

- udvikling af lokale og regionale (såvel som nationale) indikatorer,

- inddragelse af de lokale og regionale myndigheder i udviklingen af dette initiativ (de lokale og regionale myndigheder kan bidrage med nyttig viden og erfaring i forbindelse med udviklingen af fælles indikatorer for social udstødelse og social inddragelse, herunder også hvorledes de passer til den lokale og regionale kontekst),

- udvikling af færdigheder med henblik på at sikre, at de lokale og regionale myndigheder og andre instanser og grupper har kapacitet til at fortolke og anvende data vedrørende indikatorer (med henvisning til det femte rammeprogram, som indbefatter en nøgleaktion vedrørende "styrkelse af det menneskelige forskningspotentiale og den socio-økonomiske vidensbasis"),

og beder navnlig Kommissionen om formelt at inddrage repræsentanter for lokale og regionale myndigheder i høringen om udviklingen af dette initiativ;

12. erkender, at beskæftigelse er vejen ud af social udstødelse for størsteparten af befolkningen, men der bør findes passende social beskyttelse for dem, som er ude af stand til at deltage på arbejdsmarkedet og for dem, som bevæger sig mellem lavt betalte jobs og perioder med ledighed;

13. glæder sig over den erkendelse, at tendenser til social udstødelse gør sig klart gældende både i landdistrikter og i byområder (afsnit 2.3.4) og anbefaler, at det i meddelelsen erklæres, at medlemsstaternes og EU's gennemførelse af de fire brede målsætninger gælder både landdistrikter og byområder;

14. er enig i, at "forskelsbehandling og fremmedhad kan forværre den sociale udstødelse ikke mindst for indvandrere" (afsnit 2.2) og anbefaler, at der i meddelelsen refereres til følgende ændringer:

- sprogvanskeligheder som en barriere for social inddragelse,

- betydning af adgang til et højt niveau af sundhedstjenester, undervisning, uddannelse og social beskyttelse for asylsøgere og flygtninge,

- behovet for, at dette initiativ også omfatter asylsøgere og flygtninge som en gruppe inden for samfundets rammer;

15. er enig i, at initiativet bør styrke integrationen af kønsdimensionen af udstødelse (afsnit 5.2.1), og anbefaler, at der på dette punkt i meddelelsen henvises til de særlige behov, som enlige forældre har samt til udstødelse på grund af diskrimination på baggrund af race, alder, handicap, religion eller tro og seksuel orientering under henvisning til antidiskriminationsforanstaltningerne i pakken offentliggjort den 25. november 1999. Hvis EU's charter om grundrettigheder bliver vedtaget, bliver det det bedste juridiske instrument til at identificere samtlige former for diskriminering;

16. er enig i, at de unge bør have omfattende adgang til grundlæggende færdigheder (kapitel 4), men anbefaler, at der også henvises til ældre menneskers behov, ikke blot i relation til informations- og kommunikationsteknologi, men også for så vidt angår passende social sikring og lægebehandling (Regionsudvalgets udtalelse om 1999 som det internationale ældreår, CdR 442/98(1)(Gordon Keymer og Pauliina Haijanen) slår til lyd for en positiv approach til "en aktiv alderdom" herunder også gradvise og fleksible pensionsordninger for at lette overgangen fra fuldtidsbeskæftigelse samt helhedsstrategier med henblik på fleksibel beskæftigelse og efteruddannelse, livslang uddannelse, opretholdelse af indkomsten, bolig, omsorg og deltagelse, pro-aktive foranstaltninger med henblik på at bekæmpe diskrimination og fremme af en positiv holdning, der inddrager alle, med henblik på aldring og forbedret samfundsmæssig opfattelse af ældre mennesker og solidaritet på tværs af generationerne). Regionsudvalget ser gerne, at de regionale myndigheders betydning for støtte til borgere i alle aldersklasser fremhæves klart i denne sammenhæng. Myndighederne sætter, i kraft af deres indsats, de forskellige generationer i stand til at deltage i det økonomiske og sociale liv. Solidariteten mellem generationerne hører også hjemme i denne forbindelse;

17. foreslår, at Kommissionen med henblik på at lette gennemførelsen af identifikation og udveksling af god praksis bør:

- udvikle en EU-database om god praksis, der fremmer social inddragelse herunder også en database over nationale, lokale og regionale indikatorer,

- høre Regionsudvalget om denne databases struktur,

- søge oplysninger og statistikker fra sammenslutninger af lokale og regionale myndigheder i medlemsstaterne i forbindelse med indsamlingen af oplysninger til denne database,

- anvende en åben koordinationsmetode ved at kombinere nationale og regionale politikker og ved at fastsætte specifikke mål og vedtage foranstaltninger, der tager hensyn til nationale og regionale forskelle, som anbefalet i konklusionerne af topmødet i Lissabon;

18. beder om, at regionale og lokale myndigheder repræsenteres i Gruppen på Højt Plan vedrørende Social Beskyttelse, som skal inddrages i udformningen af alment accepterede indikatorer;

19. appellerer til Kommissionen om at inkorporere emnerne behandlet i denne udtalelse, når den skal træffe foranstaltninger - herunder udformningen af et handlingsprogram - som opfølgning på denne meddelelse samt topmødet i Lissabon;

20. appellerer til Det Europæiske Råd og Europa-Parlamentet om at yde deres bidrag til at sikre, at de lokale og regionale myndigheders rolle anerkendes korrekt på dette politikområde.

Bruxelles, den 14. juni 2000.

Jos Chabert

Formand for

Regionsudvalget

(1) EFT C 374 af 23.12.1999, s. 36.